የሲዳማ ብሔር ዘመን መለወጫ የፍቼ ጨምባላላ በዓል በሐዋሳ ከተማ በድምቀት ተከበረ
የተለያዩ የክልል እና የፌደራል ከፍተኛ ባለስልጣናት በታደሙበት የሲዳማ ብሔር ዘመን መለወጫ የፍቼ ጨምባላላ በዓል በሐዋሳ ከተማ በድምቀት ተከብሯል፡፡በበዓሉ አከባበር ወቅት የተገኙት የኢፌዴሪ ባህልና ቱሪዝም ሚኒስትር ወይዘሮ ፎዚያ አሚን የፍቼ ጨምባላላ በዓል የሲዳማ ብሔር የዘመን መለወጫ ብቻም ሳይሆን ብሔሩ ለአለም ያበረከተው የመቻቻል፣ የሰላም እና የአንድነት ማሳያ እሴት ጭምር ነው ብለዋል፡፡ሚኒስትሯ የኢፌዴሪ መንግስት ይህን በዩኔስኮ የተመዘገበውን ቅርስ ባህሉን፣ ወጉንና ልማዱን ሳይለቅ በነበረበት እንዲቀጥል አስፈላጊውን ትብብር እንደሚያደርግ ገልጸዋል፡፡የክልሉ ርዕሰ መስተዳድር አቶ ደሴ ዳልኬ በበኩላቸው በዓሉ ከዘመን መለወጫነት ባሻገር በአመቱ የተሰሩ ስራዎች የሚታዩ እና የሚገመገሙበት በመሆኑም ጭምር ይህንን በማጠናከር የተጀመሩ የልማት እና የመልካም አስተዳደር ስራዎች ተጠናክረው ሊቀጥሉ ይገባል ብለዋል፡፡የክልሉ መንግስትም ባህሉ ተጠብቆ ለህብረተሰቡ እንዲሸጋገር የበኩሉን ድጋፍ እንደሚያደርግ ገልጸዋል፡፡ለዋልታ አስተያየታቸውን የሰጡት የበዓሉ ታዳሚዎች ከአባቶቻቸው የወረሱትን የብሔሩን ባህላዊ እሴቶች ከማስተዋወቅ ረገድ የበኩላቸውን እንደሚወጡ እና ወጣቶችም ይህንን አኩሪ ባህል አጠናክረው በማስቀጠል ከትውልድ ወደ ትውልድ ማሸጋገር ይገባል ብለዋል፡፡  የሲዳማ ብሄር ዘመን መለወጫ ”ፊቼ ጨምባላላ” በዓል በተባበሩት መንግስታት የሳይንስ፣ የትምህርትና የባህል ማዕከል (ዩኔስኮ) በማይዳሰስ ቅርስነት በ2008 ዓ.ም ህዳር ወር ላይ መመዝገቡ ይታወሳል።